Diari Oficial de la Generalitat Valenciana


Sumari del DOGV 7528, del 19-05-2015 (2015/4611)

ORDE 52/2015, de 15 de maig, de la Conselleria d'Educació, Cultura i Esport, per la qual s'establixen els procediments per a l'autorització als centres sostinguts amb fons públics del projecte experimental de contracte programa subscrit entre estos centres i l'Administració educativa en què s'inclou el desenrotllament de programes de compensació educativa, així com per a l'assignació de recursos als centres de titularitat pública i la convocatòria d'ajudes econòmiques destinades als centres privats concertats, per al curs 2015-2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/05/15/52/dof/vci/html**

### Dades del document

Número de DOGV
:   7528

Data del DOGV
:   19-05-2015

Secció del DOGV
:   I. DISPOSICIONS GENERALS

Número del document
:   2015/4611


Data del document
:   15-05-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament obligatori
    * educació especial
    * ensenyament secundari
    * centre d'ensenyament
    * educació preescolar
    * ensenyament primari
    * ensenyament professional
    * ensenyament públic
    * programa d'actuació
    * legislació

ORDE 52/2015, de 15 de maig, de la Conselleria d'Educació, Cultura i Esport, per la qual s'establixen els procediments per a l'autorització als centres sostinguts amb fons públics del projecte experimental de contracte programa subscrit entre estos centres i l'Administració educativa en què s'inclou el desenrotllament de programes de compensació educativa, així com per a l'assignació de recursos als centres de titularitat pública i la convocatòria d'ajudes econòmiques destinades als centres privats concertats, per al curs 2015-2016. [2015/4611]  
  
La Llei Orgànica 2/2006, de 3 de maig, d'Educació (BOE 106, 04.05.2006), establix, en l'article 120, que «els centres, en l'exercici de la seua autonomia, poden adoptar experimentacions, plans de treball, formes d'organització, normes de convivència i ampliació del calendari escolar o de l'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, s'imposen aportacions a les famílies, ni exigències per a les administracions educatives». A més, en el preàmbul considera que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria, i a reduir l'abandó primerenc de l'educació i la formació.  
Entre els principis que inspiren el sistema educatiu, en l'esmentada llei es preveu l'esforç compartit per alumnat, famílies, professors, centres, administracions, institucions i el conjunt de la societat, així com l'autonomia per a establir i adequar les actuacions organitzatives i curriculars en el marc de les competències i responsabilitats que corresponen a l'Estat, a les comunitats autònomes, a les corporacions locals i als centres educatius.  
D'altra banda, en el preàmbul de la Llei Orgànica 8/2013, de 9 de desembre, per a la Millora de la Qualitat Educativa (BOE 295, 10.12.2013), s'indiquen els principis sobre els quals s'inspira la reforma, que «són, fonamentalment, l'augment de l'autonomia dels centres, el reforç de la capacitat de gestió de la direcció dels centres, les avaluacions externes de fi d'etapa, la racionalització de l'oferta educativa i la flexibilització de les trajectòries».  
Així mateix, la Llei Orgànica 2/2006, de 3 de maig, establix, en els capítols I i II del títol II, l'atenció a l'alumnat amb necessitat específica de suport educatiu i la compensació de les desigualtats en educació, respectivament; en l'article 80.1 indica que «les administracions públiques desenrotllaran accions de caràcter compensatori en relació amb les persones, grups i àmbits territorials que es troben en situacions desfavorables, i aportaran els recursos econòmics i els suports necessaris per a això».  
A més, l'Orde de 4 de juliol de 2001, de la Conselleria de Cultura i Educació (DOGV 4044, 17.07.2001), regula l'atenció a l'alumnat amb necessitats de compensació educativa a la Comunitat Valenciana en centres d'Educació Infantil (2n cicle), Educació Primària i Educació Secundària Obligatòria, i, en l'apartat segon, considera alumnat amb necessitats de compensació educativa aquell que «presenta dificultats d'inserció escolar per trobar-se en situació desfavorable derivada de circumstàncies socials, econòmiques, culturals, ètniques o personals». L'apartat tercer d'esta orde establix com a objectiu «desenrotllar les actuacions que permeten previndre i compensar les desigualtats educatives, perquè l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació i, superant la situació de desigualtat, puga assolir els objectius que s'establixen per a cada etapa educativa».  
  
Amb la finalitat de complir les disposicions indicades i d'afavorir que cada centre elabore un pla d'actuació per a la millora global en aplicació de la seua autonomia, des del curs 2012-2013 s'han publicat diferents normatives que establixen els procediments per a l'autorització als centres sostinguts amb fons públics del projecte experimental de contracte programa subscrit entre estos centres i l'administració educativa, que incloïa el desenrotllament de programes de compensació educativa, a saber: Resolució de 12 d'abril de 2012, de la Conselleria d'Educació, Formació i Ocupació (DOCV 6759, 23.04.2012); Resolució de 2 d'abril de 2012, de la Direcció General d'Ordenació i Centres Docents (DOCV 6753, 13.04.2012); Orde 42/2013, de 17 de maig, de la Conselleria d'Educació, Cultura i Esport (DOCV 7029, 22.05.2013), i Orde 42/2014, de 3 de juny, de la Conselleria d'Educació, Cultura i Esport (DOCV 7089, 05.06.2014).  
Amb la mateixa finalitat, també ha publicat l'Orde 10/2014, de 12 de febrer, de la Conselleria d'Educació, Cultura i Esport (DOCV 7214, 14.02.2014), per la qual s'establixen els procediments per a l'autorització als centres públics d'Educació Secundària del projecte experimental de reforç educatiu extraordinari per a la millora de l'èxit escolar Pla Èxit II, en el curs 2013-2014.  
Per a donar continuïtat a les actuacions empreses i reforçar l'autonomia dels centres, és necessari establir una nova convocatòria que facilite l'elaboració d'un pla d'actuació per a la millora, que amb l'experiència acumulada permeta incrementar l'èxit escolar de l'alumnat i reduir les taxes d'abandonament escolar prematur, així com proporcionar atenció educativa per a la compensació de desigualtats en l'educació.   
  
Els contractes programa tenen com a finalitat l'èxit escolar, no sols acadèmic, sinó també personal, de manera que tot l'alumnat puga desenrotllar les seues capacitats potencials i es trobe amb la suficient preparació per a abordar estudis posteriors. Es planteja com una proposta flexible, apta per a ajustar-se a les necessitats de cada centre i a les específiques de l'alumnat escolaritzat. En la mesura que cada centre té unes peculiaritats distintes i els professionals que hi treballen són els que millor coneixen la seua realitat educativa, s'ha d'afavorir la definició d'objectius específics i l'adopció de mesures singulars en cada un d'ells.  
  
Per tot això, tenint en compte els informes preceptius; una vegada concedida audiència als òrgans consultius corresponents; vista la proposta del director general d'Innovació, Ordenació i Política Lingüística, de data 5 de maig de 2015, en exercici de la potestat reglamentària que reconeix l'article 28.e de la Llei 5/1983, de 30 de desembre, del Consell, i en virtut de l'atribució de competències efectuades pel Decret 9/2014, de 12 de juny, del president de la Generalitat, així com de les atribucions que em conferix l'article 165 de Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions,  
  
  
ORDENE  
  
Article 1. Convocatòria  
1. Es convoca el procés per a autoritzar l'aplicació del projecte experimental de contracte programa, per al curs 2015-2016, subscrit entre els centres educatius i l'administració educativa, en què s'inclou l'autorització de programes o mesures de compensació educativa, en els casos previstos per l'Orde de 4 de juliol de 2001, de la Conselleria de Cultura i Educació.  
2. S'establix el procediment per a la dotació d'hores addicionals per als centres que siguen autoritzats, en els casos que corresponga.  
3. S'establix el procediment d'assignació de recursos econòmics als centres de titularitat pública autoritzats, dins dels límits pressupostaris establits per la Llei de Pressupostos de la Generalitat per a l'exercici 2015 per a esta finalitat.  
4. Es convoquen ajudes econòmiques destinades als centres privats concertats autoritzats, per a la posada en marxa i el desenrotllament dels programes i de les actuacions del projecte experimental de contracte programa, dins dels límits pressupostaris establits per la Llei de Pressupostos de la Generalitat per a l'exercici 2015 per a esta finalitat.  
  
  
Article 2. Objecte i descripció del contracte programa   
1. L'objecte d'esta convocatòria és la subscripció de contractes programa entre els centres sostinguts amb fons públics i l'Administració educativa, amb les finalitats següents:  
a) Incrementar l'èxit escolar de l'alumnat des d'una perspectiva inclusiva.  
b) Millorar les habilitats socials de l'alumnat amb la finalitat d'aconseguir una major integració socioeducativa.  
c) Reduir l'abandonament escolar prematur i incrementar les taxes d'escolarització en l'educació postobligatòria.   
d) Desenrotllar les actuacions que permeten previndre i compensar les desigualtats en educació, perquè l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació, i procurar així la consecució dels objectius establits en l'article 4 de l'Orde de 4 de juliol de 2001.  
  
2. El contracte programa és un projecte experimental la finalitat del qual és incrementar l'èxit escolar i reduir l'abandó primerenc de l'educació i la formació, per mitjà de la posada en marxa en els centres de programes, mesures o actuacions adaptades a les seues necessitats.  
El contracte programa és el document en què es reflectixen:  
- Els compromisos que adquirixen els centres per a aconseguir els objectius específics de millora, reflectits en els seus plans d'actuació.   
- Els mitjans i suports que facilitarà l'administració educativa, que es publicaran en la resolució d'esta convocatòria.  
  
Article 3. Objecte de la subvenció   
La conselleria competent en matèria d'educació atorgarà ajudes econòmiques, en concepte de subvenció, als centres de titularitat privada concertats que impartisquen Educació Infantil, Primària i/o Educació Secundària Obligatòria, autoritzats per l'administració educativa per a desenrotllar un contracte programa, durant el curs escolar 2015-2016, amb l'objecte de contribuir als gastos derivats de la realització d'este.  
  
  
Article 4. Pla d'actuació per a la millora  
1. Per a aconseguir les finalitats del contracte programa, els centres educatius elaboraran un pla d'actuació per a la millora, d'acord amb el guió de l'annex I, que constarà dels apartats següents:  
a) Anàlisi general i diagnòstic de la situació del centre,  
b) Objectius,  
c) Programes,  
d) Actuacions,  
e) Planificació de l'avaluació, i  
f) Consideracions o observacions respecte al projecte.  
2. Els centres podran incorporar, en el seu pla d'actuació per a la millora:  
a) Programes que s'adapten a les especificacions incloses en l'annex II, sempre que el centre complisca els requisits que per a cada programa s'establixen en este mateix annex.  
b) Actuacions de disseny general relacionades en l'annex II.  
c) Actuacions de disseny propi del centre, segons els apartats que figuren en l'annex II.   
3. Per a aquells centres als quals s'autoritze un contracte programa, el pla d'actuació per a la millora incorporarà també les mesures de millora proposades pel centre després de l'anàlisi dels resultats de les avaluacions de diagnòstic, en compliment de l'article 13 del Decret 121/2013, de 13 de setembre, del Consell, pel qual es regulen les avaluacions de diagnòstic en els centres educatius sostinguts amb fons públics de la Comunitat Valenciana (DOCV 7111, 16.09.2013), i s'unificaran totes les actuacions en un únic document.   
4. Les actuacions de formació del professorat previstes pel centre en el seu pla d'actuació per a la millora s'incorporaran, a més, en el pla anual de formació permanent del professorat (PAF) del centre.  
  
  
Article 5. Integració del contracte programa en la planificació general del centre i coordinació  
1. El pla d'actuació per a la millora, una vegada autoritzat, s'incorporarà als documents de planificació de l'activitat general del centre junt amb les altres mesures d'atenció a la diversitat. Este pla s'integrarà en el funcionament general del centre.  
2. Un membre de l'equip directiu coordinarà el funcionament del contracte programa que s'autoritze, i procurarà la màxima implicació de tota la comunitat educativa.   
  
Article 6. Àmbit d'aplicació  
1. El contracte programa es desenrotllarà en els centres educatius públics i privats concertats de la Comunitat Valenciana que impartixen Educació Infantil (2n cicle), Educació Primària o Educació Secundària Obligatòria, o centres que impartixen Formació Professional Bàsica.  
2. Els contractes programa seran seleccionats segons allò especificat en l'article 13 d'esta orde, i podran ser:  
a) De nova implantació, que tindran una duració d'un curs i es podran prorrogar anualment, si és el cas, mitjançant la convocatòria que s'establisca per a cada curs escolar.  
b) De continuïtat, per a aquells centres que disposen d'una autorització d'un contracte programa en el curs 2014-2015. Tindran igualment una duració d'un curs i continuïtat a través de la convocatòria que s'establisca per a cada curs escolar.  
  
Article 7. Finançament   
1. Als centres educatius de titularitat pública autoritzats se'ls podrà assignar una quantitat econòmica, en concepte de gastos de funcionament, per al desenrotllament de les diferents mesures previstes en el pla d'actuació per a la millora, que pot arribar fins a un màxim de 4.000.000 d'euros, amb càrrec al capítol II, aplicació pressupostària 64.28.27.785.36.7, de l'exercici pressupostari per al 2015 de la Generalitat.   
2. Als centres concertats de titularitat privada autoritzats se'ls atorgaran ajudes econòmiques en concepte de subvenció i se sufragaran amb càrrec al capítol IV de la secció, servici i programa 25.29.32.530.52, del pressupost de la Generalitat per al 2015, d'una banda, en la línia de subvenció T0072000, per un import màxim de 156.483 euros, per a aquelles actuacions corresponents a programes de compensació educativa, i, d'altra banda, en la línia de subvenció T7857000, per un import màxim de 492.757 euros, per a ajudes per al finançament als centres que desenrotllen programes per a l'increment de l'èxit escolar i la reducció de l'abandonament escolar prematur incorporats al seu contracte programa.  
  
3. La direcció general competent en matèria d'innovació educativa podrà complementar els recursos econòmics assignats inicialment als centres seleccionats per al desenrotllament de contractes programa, en funció de les seues disponibilitats pressupostàries corresponents a l'exercici de 2015, com a conseqüència dels crèdits que es generen o es modifiquen en els capítols de gasto indicats. Així mateix, l'import esmentat podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que ho finança.  
4. Les ajudes atorgades en concepte de subvenció als centres privats concertats seran en règim de concurrència competitiva. La percepció d'esta subvenció és compatible amb qualssevol altres subvencions, ajudes, ingressos o recursos per a la mateixa finalitat, procedents d'organismes públics o privats, sense que l'import total de les ajudes rebudes puga superar el cost de l'activitat subvencionada.   
  
5. El finançament de les accions relacionades amb la formació del professorat se solicitarà per mitjà de la corresponent convocatòria per a la gestió autònoma de programes anuals de formació; no s'inclourà en el finançament solicitat per a la posada en marxa del contracte programa del centre.  
  
Article 8. Notificació a la Comissió Europea  
Esta convocatòria, de conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques (DOCV 5596, 11.09.2007), està exempta de notificació a la Comissió Europea perquè no hi es d'aplicació l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
Article 9. Solicitud, documentació i termini de presentació  
1. Els centres educatius públics de la Comunitat Valenciana que desitgen participar en esta convocatòria hauran de formalitzar i presentar, per via telemàtica, per mitjà del web de la Conselleria d'Educació, Cultura i Esport http://www.cece.gva.es/eva/val/programas\_exp.htm, la solicitud que apareix com a annex III-A d'esta orde, adreçada a la Direcció General d'Innovació, Ordenació i Política Lingüística de la Conselleria d'Educació, Cultura i Esport, així com les dades generals de l'alumnat del centre segons el model que figura com a annex III-C d'esta orde, seguint les instruccions dels mitjans facilitats pel servidor d'informació. El consell escolar serà informat de la solicitud, que comptarà amb l'aprovació del claustre.   
2. Els centres educatius concertats de la Comunitat Valenciana que desitgen participar en esta convocatòria hauran de formalitzar i presentar la solicitud que apareix com a annex III-B d'esta orde, i l'adreçaran a la Direcció General d'Innovació, Ordenació i Política Lingüística de la Conselleria d'Educació, Cultura i Esport. El consell escolar serà informat d'esta solicitud, que comptarà amb l'aprovació del claustre.  
  
3. Per a formalitzar i presentar la solicitud, els centres privats concertats han de seguir els passos següents:  
a) Emplenar i imprimir la instància de solicitud (annex III-B) utilitzant els mitjans facilitats pel servidor d'informació, a disposició dels solicitants en la pàgina web de la Conselleria d'Educació, Cultura i Esport http://www.cece.gva.es/eva/val/programas\_exp.htm.   
  
b) Presentar la instància de solicitud (annex III-B) segellada i firmada, junt amb la documentació que l'acompanya, indicada en el punt 2 de l'article 10, en el Registre General de la Conselleria d'Educació, Cultura i Esport; en els registres generals de les direccions territorials amb competències en matèria d'educació, o en qualsevol de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si, fent ús d'este dret, l'expedient és remés per correu certificat, la solicitud haurà de ser presentada en les oficines de correus i haurà de complir el procediment establit en l'article 205.3 del Reglament del Servici de Correus, és a dir, les instàncies seran presentades en un sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació abans de ser certificada.  
  
c) Recuperar la informació relativa al contracte programa i pujar la instància de solicitud escanejada al mitjà telemàtic amb el corresponent registre d'entrada. També haurà de pujar al mitjà telemàtic les dades generals de l'alumnat del centre, segons el model que figura com a annex III-C d'esta orde.   
4. Sempre que el contracte programa solicitat incloga un programa o mesures de compensació educativa, a l'empara del que preveu l'Orde de 4 de juliol de 2001, la solicitud s'acompanyarà del llistat d'alumnes amb necessitats de compensació educativa generat pel programa de gestió de centres de Primària o de Secundària. El llistat no podrà incloure alumnes amb necessitats específiques de suport educatiu per als quals s'hagen solicitat recursos personals complementaris segons la Resolució de 3 de març de 2015, de la Direcció General d'Innovació, Ordenació i Política Lingüística, per la qual es dicten instruccions per a ajustar el procediment de solicitud de recursos personals complementaris d'educació especial per als centres que impartisquen Educació Infantil de segon cicle, Educació Primària, Educació Secundària Obligatòria i centres d'educació especial de titularitat de la Generalitat per al curs 2015-2016.  
5. El termini de presentació de solicituds finalitzarà el dia 1 de juny de 2015. L'incompliment d'este termini determinarà l'exclusió de la convocatòria.   
6. El contracte programa que incorpore en la solicitud un programa o mesures de compensació educativa, disposarà d'una fase extraordinària de solicitud, de l'1 al 10 de setembre de 2015. En este període extraordinari només hi podran participar els centres que ja ho hagen fet en la fase ordinària i que tinguen variacions significatives de matrícula, al començament del curs escolar, respecte a l'alumnat amb necessitats de compensació educativa.  
  
Article 10. Requisits dels beneficiaris de la subvenció per a centres privats concertats  
1. Els requisits s'inclouen en la solicitud per a centres concertats (annex III-B), en els apartats següents:  
a) Declaració responsable de la titularitat del centre de no incórrer en cap de les circumstàncies establides en l'article 13 de la Llei 38/2003, General de Subvencions, que impedixen obtindre la condició de beneficiari d'esta convocatòria de subvencions. Apartat C.  
b) Declaració responsable de compromís de compliment de les obligacions que es deriven de la recepció de la subvenció. Apartat F.  
2. La solicitud dels centres concertats (annex III-B) ha d'anar acompanyada de la documentació que demostre l'acreditació d'estar al corrent de les seues obligacions tributàries i amb la Seguretat Social:  
  
a) Certificat actualitzat de l'administració de la Seguretat Social, acreditatiu del fet que el centre es troba al corrent de les seues obligacions amb la Seguretat Social.  
b) Certificat actualitzat de la delegació corresponent de l'Agència Estatal de l'Administració Tributària, acreditatiu del fet que el centre es troba al corrent de les seues obligacions tributàries amb la Hisenda estatal.  
c) Certificat actualitzat de la Conselleria d'Hisenda i Administració Pública de la Generalitat, acreditatiu del fet que el centre es troba al corrent de les seues obligacions tributàries amb la Hisenda autonòmica valenciana.  
La presentació d'estos certificats podrà ser substituïda per l'autorització a la Conselleria d'Educació, Cultura i Esport per a accedir a la informació proporcionada per l'Agència Estatal d'Administració Tributària, per l'administració de la Seguretat Social i per l'administració tributària de la Generalitat, de trobar-se al corrent en el compliment de les seues obligacions tributàries i amb la Seguretat Social. S'inclou esta autorització en l'annex III-B, apartat D.  
Tots els documents que s'aporten han de ser originals o fotocòpies compulsades. Les compulses de les fotocòpies seran efectuades pels registres que hagen de remetre la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a alguna de les entitats que integren l'Administració local, si en este últim cas s'hi ha subscrit el corresponent conveni, d'acord amb els articles 38.4, apartats a i b, i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de solicituds, escrits, comunicacions i documents de l'Administració de la Generalitat Valenciana.  
  
  
Article 11. Instrucció del procediment   
1. Queda establit com òrgan instructor d'este procediment el Servici d'Avaluació i Estudis de la Direcció General d'Innovació, Ordenació i Política Lingüística.   
2. En compliment de l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, si després de la recepció de la solicitud i de la documentació adjunta, s'observa que falten documents o dades essencials per a la resolució de l'expedient, es reclamaran per qualsevol mitjà que permeta tindre constància que l'interessat ho ha rebut. El centre solicitant disposarà d'un termini de deu dies perquè puga esmenar la falta o adjuntar els documents preceptius, amb indicació que, si no ho fa, es considerarà que ha desistit de la seua petició i es declararà eixe desistiment en la resolució de la convocatòria.  
  
Article 12. Comissió de Selecció, Seguiment i Avaluació  
1. Es constituirà una Comissió de Selecció, Seguiment i Avaluació la composició de la qual serà la següent:  
Presidència:  
El subdirector o subdirectora general d'Innovació i Qualitat Educativa, o la persona suplent.  
Vocalies:  
L'inspector o la inspectora general d'Educació, o la persona suplent.  
El cap o la cap del Servici d'Avaluació i Estudis, o la persona suplent.  
El cap o la cap del Servici de Formació del Professorat, o la persona suplent.  
El cap o la cap del Servici d'Ordenació Acadèmica, o la persona suplent.  
El cap o la cap de Programes d'Innovació i Reformes Experimentals.  
Una persona en representació de la Subdirecció General de Personal Docent.   
Una persona en representació de la Subdirecció General de Centres Docents.   
Els caps dels servicis territorials d'Educació.   
Els inspectors o inspectores designats per a la coordinació d'estos programes en cada direcció territorial.   
Un funcionari o funcionària de la Direcció General d'Innovació, Ordenació i Política Lingüística, qui ocuparà la Secretaria de la comissió.  
S'hi podran incorporar, amb veu i sense vot, els tècnics o tècniques en la matèria que es consideren necessaris per al correcte desenrotllament de les funcions encomanades.  
D'acord amb l'art. 17 de la Llei 30/1992, la designació dels suplents, si és el cas, l'exercirà l'òrgan administratiu immediat de qui depenga.   
2. Les funcions d'esta comissió són les següents:  
a) Avaluar els plans d'actuació per a la millora presentats, segons els criteris de selecció establits en l'article 13 d'esta orde.   
b) Assessorar l'òrgan instructor per a la realització de la proposta de dotació d'hores addicionals per als centres seleccionats, d'acord amb la disponibilitat pressupostària, segons el que establix l'article 14 d'esta orde.  
c) Informar sobre les propostes elaborades per l'òrgan instructor.  
d) Coordinar el seguiment i l'avaluació del pla d'actuació per a la millora incorporat en el contracte programa, a partir de les informacions proporcionades pel centre educatiu, l'inspector o inspectora del centre i l'assessor o assessora del centre de Formació, Innovació i Recursos Educatius (CEFIRE) que haja coordinat les activitats de formació desenrotllades.  
  
Article 13. Criteris de selecció  
1. El Servici d'Avaluació i Estudis atorgarà la puntuació de les solicituds rebudes i elaborarà la proposta de selecció d'aquells projectes que aconseguisquen el 50 per cent de la puntuació màxima possible. La puntuació serà calculada tenint en compte:  
a) Per als contractes programa de continuïtat, la puntuació es realitzarà amb la mitjana aritmètica entre la baremació realitzada per la comissió, la de l'informe de la Inspecció d'Educació a la solicitud i la de l'informe de la Inspecció d'Educació al seguiment realitzat.  
b) Per als contractes programa de nova implantació, amb la mitjana aritmètica entre la puntuació atorgada per la comissió i la de l'informe de la Inspecció d'Educació a la solicitud.  
2. La puntuació, atorgada per la comissió, així com la puntuació assignada per la Inspecció d'Educació a la solicitud, serà la resultant de l'aplicació dels criteris de valoració següents:  
a) Grau de necessitat del centre d'acord amb les dades generals i el diagnòstic de la seua situació (fins a 30 punts):  
- Característiques de l'alumnat (fins a 10 punts).  
- Resultats dels processos d'avaluació externs i interns (fins a 10 punts).  
- Característiques de l'entorn del centre (fins a 10 punts).  
b) Adequació del pla d'actuació per a la millora a les característiques i objectius que es pretenen aconseguir; mecanismes de seguiment i avaluació proposats (fins a 30 punts):  
- Coherència entre el diagnòstic i les mesures proposades (fins a 10 punts).  
- Implicació del professorat del centre. Es valorarà, especialment, la realització de les actuacions d'atenció directa a l'alumnat per part del professorat amb destinació definitiva en el centre (fins a 10 punts).  
- Grau d'acord aconseguit en el claustre per a la participació en el programa (fins a 5 punts).  
- Procediments de seguiment i d'avaluació establits (fins a 5 punts).  
  
c) Valoració dels programes i actuacions previstos, amb la distribució següent, o de forma ponderada, en el cas dels centres que no proposen programes i actuacions en tots els apartats (fins a 40 punts):   
  
- Programes solicitats (fins a 20 punts).  
- Actuacions d'atenció a l'alumnat i de millora en l'organització del centre (fins a 8 punts).  
- Actuacions per a la millora de la participació i implicació de les famílies (fins a 4 punts).  
- Actuacions en relació amb l'entorn del centre (fins a 4 punts).  
- Actuacions per a la millora de la coordinació i la formació del professorat (fins a 4 punts).   
3. La puntuació de l'informe de seguiment elaborat per la Inspecció d'Educació serà la resultant de l'aplicació dels criteris següents:   
  
a) Valoració de programes i actuacions aplicades amb la següent distribució, o de forma ponderada, en el cas dels centres que no hagen desenrotllat programes i actuacions (fins a 60 punts):   
- Grau de desenrotllament dels programes realitzats respecte al pla autoritzat (fins a 30 punts).  
- Grau de desenrotllament de les actuacions realitzades respecte al pla autoritzat (fins a 30 punts).  
b) Valoració de la continuïtat del programa (fins a 40 punts):  
- Implicació del professorat i l'equip directiu. Es valorarà, especialment, la realització de les actuacions d'atenció directa a l'alumnat per part del professorat amb destinació definitiva en el centre (fins a 10 punts).  
- Adequació de l'ús de les hores addicionals assignades i les pròpies del centre als programes i actuacions autoritzats en el contracte programa (fins a 10 punts).  
- Valoració general del pla i necessitat de continuïtat del programa en el pròxim curs (fins a 20 punts).  
  
Article 14. Criteris per a la dotació d'hores addicionals  
1. L'òrgan instructor realitzarà la proposta d'assignació d'hores addicionals, tenint en compte les propostes elaborades per les direccions territorials amb competències en matèria d'educació, els informes de la Inspecció d'Educació, el pla d'actuació per a la millora i els recursos propis del centre per al curs 2015-2016.  
2. Als centres privats concertats se'ls podran assignar hores addicionals únicament quan s'autoritze un programa o mesures de compensació educativa o un programa d'acollida al sistema educatiu.  
3. Per a l'elaboració de la proposta d'assignació d'hores addicionals als centres el contracte dels quals haja sigut seleccionat, es prioritzaran els plans d'actuació que atenguen el reforç curricular i la intervenció directa amb l'alumnat per a la millora de l'èxit escolar.  
  
4. A més, en l'elaboració de la proposta d'assignació d'hores addicionals als centres el contracte dels quals haja sigut seleccionat, es tindrà especial consideració per als centres que incloguen programes o mesures de compensació educativa en el seu pla d'actuació per a la millora, per trobar-se dins del que preveu l'Orde de 4 de juliol de 2001, i per als centres catalogats com a CAES.  
  
Article 15. Criteris d'assignació de recursos per als centres públics i de concessió d'ajudes per als centres privats concertats  
1. L'òrgan instructor elaborarà la proposta d'assignació de recursos econòmics per als centres públics seleccionats de forma proporcional a la puntuació obtinguda en aplicació dels criteris de selecció establits en l'article 13, tenint en compte la disponibilitat pressupostària indicada en l'article 7.  
2. L'òrgan instructor elaborarà la proposta d'adjudicació d'ajudes per als centres privats concertats seleccionats, per al finançament d'actuacions corresponents a programes de compensació educativa i per al finançament d'actuacions relacionades amb la reducció de l'abandonament escolar i l'increment de l'èxit escolar, de forma proporcional a la puntuació obtinguda en aplicació dels criteris de selecció establits en l'article 13, tenint en compte la disponibilitat pressupostària indicada en l'article 7 i sense superar les quantitats solicitades.  
  
3. L'òrgan instructor, en l'elaboració de la proposta d'assignació dels recursos econòmics als centres públics seleccionats i de concessió d'ajudes a centres concertats seleccionats, tindrà especial consideració per a aquells centres catalogats com a CAES.  
  
Article 16. Autorització del contracte programa  
1. La proposta elaborada per l'òrgan instructor i informada per la comissió contindrà la relació dels centres públics i centres privats concertats seleccionats per a realitzar el contracte programa, amb indicació de les hores addicionals concedides a cada centre, l'assignació de recursos econòmics als centres públics i la concessió d'ajudes econòmiques als centres privats concertats. En esta mateixa proposta s'indicaran els centres exclosos, i s'especificarà, en este cas, el motiu de l'exclusió. La proposta, a la vista de l'informe realitzat per la Inspecció d'Educació, indicarà els programes que s'autoritzaran, d'acord amb els requisits establits per a estos en l'annex II d'esta orde.   
  
2. L'òrgan instructor es reunirà amb un representant de cada un dels sindicats que componen la mesa d'educació i un representant de cada una de les principals patronals de l'ensenyança privada concertada, per a informar d'estes propostes. De la reunió s'elaborarà una acta que s'adjuntarà a la proposta elaborada.  
3. El Servici d'Avaluació i Estudis, com a òrgan instructor, elevarà la proposta a la persona titular de la direcció general competent en matèria d'innovació educativa, perquè l'autoritze.  
4. La direcció general competent en matèria d'innovació educativa resoldrà esta convocatòria en el termini màxim de tres mesos i la publicarà en el Diari Oficial de la Comunitat Valenciana. En la resolució constarà la relació de centres autoritzats per a l'aplicació del projecte experimental de contracte programa, amb la indicació de les hores addicionals concedides; l'assignació de recursos econòmics als centres públics; la concessió d'ajudes econòmiques als centres privats concertats, i els centres exclosos, junt amb els motius d'exclusió.  
  
5. L'administració educativa, mitjançant la direcció general competent en matèria d'innovació educativa, i cada un dels centres seleccionats firmaran el seu contracte programa, en el qual constaran els acords aconseguits entre ambdós parts.  
  
Article 17. Dotació d'hores addicionals   
La direcció general competent en matèria de centres i personal docent dotarà les hores addicionals concedides als centres autoritzats per la direcció general competent en matèria d'innovació educativa, per al desenrotllament del contracte programa.  
  
Article 18. Compromisos de l'Administració educativa  
1. L'administració educativa adquirix els següents compromisos davant dels centres seleccionats:  
a) Dotar els centres de recursos complementaris per a l'aplicació del pla d'actuació per a la millora.   
b) Assessorar els centres en el disseny, desenrotllament i seguiment del pla.  
c) Afavorir l'autonomia dels centres educatius per a adaptar l'organització del centre a les necessitats de l'alumnat: disseny d'agrupaments, organització d'horaris i tasques docents, connexió interdisciplinària del currículum i desenrotllament de les diferents mesures previstes en el pla d'actuació per a la millora.  
d) Potenciar la participació de la comunitat educativa per al desenrotllament del pla d'actuació per a la millora previst.  
e) Establir mecanismes de seguiment i avaluació en colaboració amb els centres educatius.  
f) Promoure acords entre les administracions educatives i les administracions locals per a incrementar la relació dels centres amb el seu entorn social i institucional.  
g) Establir acords o convenis amb altres institucions per al desenrotllament de les actuacions previstes en el pla.  
h) Afavorir models de formació en el centre educatiu adreçats a la innovació i reflexió sobre les millors pràctiques, amb la finalitat d'incrementar l'èxit escolar de l'alumnat.  
i) Fomentar la formació adreçada als equips directius per a assegurar el lideratge educatiu en el desenrotllament del pla d'actuació per a la millora.  
j) Facilitar la coordinació en xarxa dels centres participants i promoure l'intercanvi d'experiències  
2. L'administració educativa, després d'una petició raonada de la direcció del centre de titularitat de la Generalitat i de la solicitud i conformitat de la persona interessada, podrà adscriure, en comissió de servicis, al professorat funcionari de carrera que es considere necessari per a l'aplicació de les actuacions aprovades en el pla d'actuació per a la millora autoritzat per al curs escolar 2015-2016. Esta adscripció quedarà regulada per la normativa que la direcció general competent en matèria de personal docent establisca a este efecte.  
  
Article 19. Seguiment i avaluació  
1. Els centres educatius comptaran amb el suport i assessorament de la Inspecció d'Educació i del CEFIRE corresponent, per a l'elaboració, desenrotllament, seguiment i avaluació del pla d'actuació per a la millora.  
2. Els centres realitzaran el seguiment i l'avaluació del seu pla d'actuació per a la millora, i al finalitzar el curs escolar, presentaran una memòria, d'acord amb el guió que s'elabore a este efecte, que inclourà l'avaluació del desenrotllament i els resultats aconseguits en el pla d'actuació per a la millora segons els indicadors que figuren en el seu contracte programa.   
3. Els centres podran modificar el seu pla d'actuació per a la millora al llarg del curs escolar amb la finalitat d'adaptar-lo tant a nous informes de resultats de la seua avaluació diagnòstica com a altres informacions derivades del seguiment d'este pla.  
4. Les causes per les quals es podran modificar els plans d'actuació per a la millora dels centres podran ser:  
a) Adaptació del pla als recursos assignats.  
b) Recepció de l'informe d'avaluació diagnòstica que justifique la modificació.  
c) Emissió d'informe del servici d'Inspecció que requerisca la modificació del pla.  
d) Emissió d'informe de la direcció general competent en matèria d'innovació educativa en què es requerisca la modificació del pla.  
5. Qualsevol modificació realitzada al pla d'actuació per a la millora haurà de comunicar-se a la Inspecció d'Educació i a la direcció general competent en matèria d'innovació educativa, perquè siga supervisada.   
  
6. La dotació d'hores addicionals per als centres estarà associada a la posada en marxa del pla d'actuació per a la millora previst. Estos recursos no tindran caràcter definitiu i estaran condicionats a la renovació del contracte programa i vinculats al compliment dels objectius marcats.  
  
Article 20. Inspecció d'Educació  
La Inspecció d'Educació supervisarà, dins de les seues competències, el funcionament correcte del pla d'actuació per a la millora i emetrà els informes corresponents a la direcció general competent en matèria d'innovació educativa.   
  
Article 21. Reconeixement i certificació  
1. Al finalitzar el curs escolar, la direcció del centre proposarà al Servici d'Avaluació i Estudis la relació de professorat participant al qual es considere que se li haurà de reconéixer un determinat nombre d'hores de formació, en funció de les activitats exercides i dels recursos concedits, d'acord amb les instruccions que s'elaboren a este efecte, atés que este programa d'innovació educativa s'ajusta a allò preceptuat en l'Orde 65/2012, de 26 d'octubre, de la Conselleria d'Educació, Cultura i Esport, per la qual s'establix el model de formació permanent del professorat i el disseny, reconeixement i registre de les activitats formatives (DOCV 6893, 31.10.2012).  
  
2. L'òrgan instructor, a partir de la proposta de la direcció dels centres seleccionats i vistos els informes de l'inspector o inspectora del centre i de l'assessor o assessora del CEFIRE corresponent, podrà assignar a cada un dels professors o professores participants les hores de formació corresponents.  
3. El Servici de Formació del Professorat, a l'acabament del curs escolar, a proposta del Servici d'Avaluació i Estudis, expedirà el corresponent certificat.  
4. La conselleria competent en matèria d'educació podrà divulgar, en colaboració amb els centres, les pràctiques de referència que es desenrotllen en este programa.  
  
Article 22. Justificació de gastos per als centres públics  
1. L'assignació econòmica adjudicada als centres públics en la resolució corresponent estarà destinada a l'aplicació del contracte programa autoritzat en el curs 2015-2016, i tindrà un caràcter de sobredotació per gastos extraordinaris de funcionament.   
2. Els centres docents justificaran l'assignació utilitzant el control de l'activitat econòmica del mateix centre i especificant els ingressos i els gastos que es produïsquen per raó d'esta convocatòria, i adjuntar la justificació de l'import de l'assignació econòmica concedida al balanç anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995).  
  
Article 23. Obligacions dels centres privats concertats beneficiaris de la subvenció  
1. Els beneficiaris de la subvenció, de conformitat amb l'article 14 de la Llei 38/2003, General de Subvencions, han de complir les obligacions següents:  
a) Desenrotllar durant el curs escolar 2015-2016 el pla d'actuació per a la millora inclòs en el contracte programa autoritzat per l'administració educativa.  
b) Presentar la documentació justificativa de la subvenció, en els termes i terminis previstos en la convocatòria, davant de la direcció general competent en matèria d'innovació educativa.  
c) Sotmetre's a les actuacions de comprovació que haja d'efectuar la conselleria competent en matèria d'educació de la Generalitat, així com qualssevol altres de comprovació i control financer que puguen realitzar els òrgans de control competents, per a la qual cosa hauran d'aportar tota la informació que els siga requerida en l'exercici de les actuacions anteriors.  
d) Acreditar, abans de ser dictada la proposta de resolució de concessió, estar al corrent de les seues obligacions tributàries i de la Seguretat Social en els termes que preveu la normativa vigent.  
e) Comunicar a la direcció general competent en matèria d'innovació educativa l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega, i, en tot cas, abans de la justificació de l'aplicació donada als fons rebuts.  
f) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
g) Incloure en la publicitat del centre el fet que els contractes programa estan parcialment subvencionats per la Conselleria d'Educació, Cultura i Esport de la Generalitat.  
h) Reintegrar els fons percebuts en el cas d'incompliment de qualsevol de les condicions i obligacions imposades als beneficiaris amb motiu de la concessió de la subvenció i en els supòsits previstos en la Llei 38/2003, General de Subvencions.  
  
2. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.  
  
Article 24. Règim de pagament, justificació de la subvenció i termini de presentació del compte justificatiu per als centres privats concertats  
1. El pagament de les ajudes es farà efectiu quan justifiquen la totalitat de la subvenció concedida.  
2. El pagament es realitzarà en el mateix compte que el centre tinga donat d'alta en la Conselleria d'Educació, Cultura i Esport per a percebre el pagament del concert.  
3. La manera de justificar la subvenció concedida serà per mitjà d'un compte justificatiu.  
4. El termini per a presentar la justificació de la subvenció a la direcció general competent en matèria d'innovació educativa, en els termes que es descriuen en els punts següents, finalitzarà el 30 de novembre, inclusivament, i, en tot cas, abans de la data de tancament de l'exercici econòmic que determine la Conselleria d'Hisenda i Administració Pública.  
5. La documentació que la titularitat del centre ha de presentar a la direcció general competent en matèria d'innovació educativa és la següent:  
a) Memòria econòmica justificativa del cost de les activitats subvencionades, que contindrà:  
1r. La relació classificada dels gastos de l'activitat, amb identificació del creditor i del document, l'import, la data d'emissió i, si és el cas, la data de pagament. Tota la facturació ha d'estar datada en el període comprés entre la data d'autorització del projecte experimental de contracte programa per al curs 2015-2016 i la data de justificació.  
2n. Les factures o documents de valor probatori equivalent amb validesa en el tràfic jurídic mercantil o amb eficàcia administrativa incorporats en la relació esmentada més amunt.  
b) Document de la titularitat del centre en què es faça constar que s'estan realitzant les actuacions incloses en el contracte programa autoritzat.  
c) Certificats de trobar-se al corrent en el compliment de les seues obligacions tributàries i amb la Seguretat Social, en els mateixos termes que els requerits en l'article 10, punt 2, d'esta orde.  
6. Tots els documents que s'aporten han de ser originals o fotocòpies compulsades.  
7. La quantitat justificada serà, com a mínim, igual a l'ajuda concedida.  
8. La falta de justificació és una infracció greu segons l'article 57 de la Llei 38/2003, General de Subvencions, que serà sancionada segons la legislació vigent.  
  
Article 25. Causes de reintegrament de la subvenció per als centres privats concertats  
1. El centre receptor reintegrarà la quantitat percebuda i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:  
  
a) Obtenció de la subvenció falsejant les condicions requerides per a això o ocultant aquelles que ho haurien impedit.  
b) Incompliment de l'activitat o la no-adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient, en els termes que establix l'article 30 de la Llei General de Subvencions i en els terminis assenyalats en l'article 24, punt 4, d'esta orde.  
  
d) Incompliment de l'obligació d'adoptar les mesures de difusió contingudes en la lletra g del punt 1 de l'article 23 d'esta orde.  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades.  
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció previstes en esta convocatòria.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable, donaran lloc a la modificació de la resolució de concessió i a la reducció de la subvenció en la quantia que supere el cost dels servicis, de conformitat amb l'article 37.1, lletra g), de la Llei 38/2003, General de Subvencions.  
3. El beneficiari haurà d'efectuar el reintegrament per mitjà d'una transferència bancària o d'un xec nominatiu a favor de la Conselleria d'Hisenda i Administració Pública de la Generalitat per l'import que resulte de les quantitats sobrants per qualsevol de les causes enumerades en este article. La còpia de la transferència bancària o el xec nominatiu hauran de ser remesos a la direcció general competent en matèria d'innovació educativa perquè en tinga coneixement o el puga tramitar, respectivament.  
4. El procediment de reintegrament de les quantitats indegudament percebudes l'iniciarà la direcció general competent en matèria d'innovació educativa, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment haurà de garantir la preceptiva audiència a la persona interessada abans de l'elaboració de la resolució definitiva.  
  
Esta serà notificada igualment a l'interessat i tindrà naturalesa de liquidació definitiva a este efecte del còmput del cobrament del deute en període voluntari de recaptació.  
  
  
DISPOSICIONS ADDICIONALS  
  
Primera. Compensació educativa  
1. Els centres educatius públics o privats concertats que complisquen els requisits establits en l'Orde de 4 de juliol de 2001 (DOGV 4044, 17.07.2001), establiran programes o mesures de compensació educativa, incorporades al seu contracte programa.   
2. Els centres catalogats com a CAES solicitaran la dotació dels recursos complementaris adequats a les seues necessitats mitjançant la participació en esta convocatòria de contracte programa.   
3. La Inspecció d'Educació revisarà en cada ca, que el centre continua complint els requisits establits en l'Orde de 4 de juliol de 2001 per a ser catalogat com a centre CAES. La direcció territorial competent en matèria d'educació podrà proposar noves catalogacions de CAES, d'ofici o amb la solicitud prèvia del centre, sempre que complisquen els requisits establits en l'orde esmentada més amunt. També, en cas d'incompliment dels requisits, la direcció territorial podrà proposar, d'ofici o a instància de part, la revocació d'esta catalogació.   
4. La determinació de les necessitats de compensació educativa de cada alumne o alumna serà realitzada pels servicis psicopedagògics escolars o els gabinets psicopedagògics autoritzats en les etapes d'Educació Infantil (2n cicle) i Primària, i pels departaments d'Orientació, o per qui en tinga atribuïdes les funcions, en l'etapa d'Educació Secundària Obligatòria, tenint en compte la informació elaborada pels corresponents servicis socials municipals i, si és necessari, pels servicis socials de protecció de menors de la conselleria competent en eixa matèria.   
  
5. Tot l'alumnat amb necessitats de compensació educativa haurà de tindre el corresponent informe de determinació de necessitats de compensació educativa. Per a això s'utilitzarà el model que figura en l'annex IV. L'informe mencionat quedarà custodiat en la secretaria del centre.  
  
Segona. Llocs d'especial dificultat  
En els centres que s'autoritzen programes o mesures de compensació educativa, els directors o directores dels centres públics podran proposar la consideració de llocs d'especial dificultat per a aquells casos en què les labors realitzades en el lloc puguen ser així considerades. En este cas, la direcció del centre remetrà la proposta motivada abans del 30 de setembre de 2015 al Servici d'Avaluació i Estudis, que solicitarà l'informe corresponent a la Inspecció d'Educació. Vista la proposta motivada del centre i l'informe de la Inspecció, la direcció general competent en matèria d'innovació educativa resoldrà sobre la consideració dels llocs d'especial dificultat que corresponguen. Esta resolució es comunicarà al centre educatiu. Així mateix, es remetrà la relació de tots els llocs considerats com d'especial dificultat a la direcció general competent en matèria de personal docent perquè esta consideració siga tinguda en compte als efectes oportuns.  
  
Tercera. Delegació  
Es delega en el titular o la titular de la direcció general competent en matèria d'innovació educativa, i en el titular o la titular de la direcció general competent en matèria de centres i personal docent, en l'àmbit de les seues competències, la facultat d'adoptar les mesures oportunes per al compliment d'esta orde, i de resoldre i notificar totes les incidències que es plantegen a l'hora d'interpretar-la i executar-la.  
  
Quarta. Incidència sobre el gasto  
La implementació i el posterior desplegament d'esta orde no podran tindre cap incidència en la dotació de cap capítol de gasto assignat a esta conselleria, i en tot cas haurà de ser atés amb els mitjans personals i materials de la conselleria competent per raó de la matèria.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 15 de maig de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
ANNEX I  
Guió per a l'elaboració del pla d'actuació per a la millora  
(Este document s'omplirà per via telemàtica, per a la qual cosa s'utilitzaran els mitjans facilitats pel servidor d'informació de la conselleria competent en matèria d'educació.)  
  
1. Anàlisi general i diagnòstic de la situació del centre  
Es faran constar les dades generals del centre, els resultats acadèmics dels cursos 2012-2013 i 2013-2014, els resultats de l'avaluació diagnòstica de l'any 2014, les dades de l'alumnat del centre que consten en l'annex III-C, el diagnòstic de la situació del centre, el nombre de professors definitius implicats en els programes i actuacions del contracte programa i el percentatge que representen respecte al total de professorat de l'etapa.  
  
2. Objectius  
Es definiran fins a un màxim de deu objectius per a tot el projecte.  
  
  
3. Programes  
S'incorporaran al pla d'actuació per a la millora aquells programes que es preveu desenrotllar, tant amb recursos propis com amb recursos addicionals per a la consecució dels objectius seleccionats, indicant les hores addicionals solicitades per al desenrotllament dels programes.  
3.1. Compensació educativa  
S'oferix la possibilitat de triar entre el desenrotllament d'un programa o mesures de compensació educativa, en funció de si el nombre d'alumnat amb necessitats de compensació educativa arriba al 20 per cent del total d'alumnat del centre. En tot cas, es descriuran les actuacions i s'indicarà si s'adrecen a les famílies, a l'entorn, al professorat o a l'alumnat, i, en este últim cas, els nivells, àrees o matèries en què s'intervindrà i la temporalització.  
3.2. Èxit II. Programa de reforç educatiu extraordinari per a la millora de l'èxit escolar en centres públics  
S'assenyalarà l'acompanyament escolar i/o el reforç educatiu de matèries instrumentals fora d'horari escolar que es pretenga desenrotllar.   
3.2.A. Acompanyament escolar. Els centres de Primària i de Secundària públics que desitgen desenrotllar este programa, indicaran si han desenrotllat actuacions d'acompanyament escolar durant el curs 2014-2015. També es farà constar el total de grups solicitats per al curs 2015-2016, l'etapa i els nivells d'estos, el total d'alumnat participant previst i el percentatge d'alumnat participant respecte al total de l'etapa. Per a solicitar el programa es necessita un mínim de dos grups i de huit alumnes per grup.  
3.2.B. Reforç educatiu en matèries instrumentals adreçat a centres públics d'Educació Secundària. S'indicaran els aspectes següents: si el centre ha desenrotllat actuacions de reforç educatiu en matèries instrumentals durant el curs 2014-2015; el nombre de grups solicitats per al curs 2015-2016, tenint en compte que cada grup ha de comptar amb un mínim de 10 i un màxim de 15 alumnes, i el total d'alumnat participant previst i el percentatge que representa respecte al total de l'alumnat de l'etapa. Per cada grup s'especificarà el nivell o nivells en què es desenrotllarà, els àmbits que caldrà reforçar i el nombre d'hores setmanals de cada àmbit.   
3.3. Programa d'Acollida al Sistema Educatiu (PASE)  
Es farà constar el nombre d'alumnat amb perfil PASE previst per al curs 2015-2016 de 5t i 6t de Primària i de tots els cursos d'ESO. De cada alumne o alumna s'especificaran els nom i cognoms, l'any de naixement, la data d'escolarització a la Comunitat Valenciana, la data d'escolarització en altres comunitats autònomes, el país de procedència, la llengua materna (LL1), si ha tingut escolarització prèvia, el curs a què s'adscriu i altres observacions, si pertoca.   
Respecte d'això, es podrà desenrotllar una aula PASE amb indicació dels criteris generals per a la incorporació gradual de l'alumnat al grup de referència. En cas de no desenrotllar una aula PASE, es podrà optar per incorporar mesures per a superar les barreres lingüístiques i socioculturals de l'alumnat amb desconeixement de les llengües oficials. En cada actuació s'indicarà si s'adreça a les famílies, a l'entorn, al professorat o a l'alumnat, i, en este últim cas, els nivells, àrees o matèries i la temporalització.  
  
4. Actuacions de disseny general  
De les actuacions proposades es triaran les que es preveuen desenrotllar en el pla d'actuació per a la millora i es faran constar les hores addicionals solicitades.  
En cada actuació caldrà indicar si pertany a l'àmbit de l'increment de l'èxit escolar i de la integració socieoeducativa de l'alumnat o a l'àmbit de la disminució de l'abandonament escolar prematur i reducció de l'absentisme.   
4.1. Actuacions per a la millora de l'èxit escolar i la prevenció de l'abandonament escolar prematur  
Es descriurà cada actuació amb indicació dels nivells, àrees o matèries, temporalització, nombre d'alumnat i percentatge d'este respecte al total de l'etapa.  
4.2. Actuacions per al foment de la participació de les famílies  
Es descriurà cada actuació amb indicació de la temporalització, el nombre de famílies participants i el percentatge que suposen respecte al total del centre.  
4.3. Actuacions relacionades amb l'entorn  
Es descriurà cada actuació i se n'indicarà la temporalització.  
4.4. Actuacions relacionades amb el professorat  
Es descriurà cada actuació i se n'indicarà la temporalització, nombre de professors participants i percentatge de professorat participant respecte al total del centre.  
  
5. Actuacions de disseny propi del centre  
Es podran descriure, amb les especificacions del punt anterior, un màxim de quatre actuacions adreçades a l'alumnat i un màxim de dos actuacions adreçades a la famílies, dos relacionades amb l'entorn i dos amb la formació i coordinació del professorat.  
Caldrà indicar si cada actuació pertany a l'àmbit de l'increment de l'èxit escolar i de la integració socieoeducativa de l'alumnat o a l'àmbit de la disminució de l'abandonament escolar prematur i reducció de l'absentisme.   
Es faran constar igualment les hores addicionals solicitades de les actuacions proposades pels centres.  
  
6. Planificació de l'avaluació  
6.1. Avaluació del procés de desenrotllament del pla d'actuació per a la millora.  
6.2. Avaluació dels resultats del pla d'actuació per a la millora.  
Per a cada objectiu d'este pla s'establiran indicadors d'èxit i els factors de mesura corresponents.  
  
7. Observacions  
En este apartat s'inclouran, si és necessari, aclariments o observacions que milloren la comprensió del desenrotllament del contracte programa.  
  
  
  
ANNEX II  
Programes i actuacions integrats en el pla   
d'actuació per a la millora  
  
Programes  
1. Compensació educativa  
1. Els programes i les mesures de compensació educativa tenen com a finalitat desenrotllar les actuacions que permeten previndre i compensar les desigualtats en educació, perquè els alumnes i les alumnes amb necessitats de compensació educativa puguen fer efectiu el principi d'igualtat en l'exercici del dret a l'educació.  
2. El destinatari d'estos programes és l'alumnat amb necessitats de compensació educativa determinades en l'informe corresponent (annex IV) açò és, aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals. Estes necessitats de compensació educativa poden ser degudes a:  
a) Incorporació tardana al sistema educatiu.  
b) Retard en l'escolarització o desconeixement dels idiomes oficials de la Comunitat Valenciana per ser immigrant o refugiat.  
c) Pertinença a minories ètniques o culturals en situació de desavantatge social.  
d) Escolarització irregular, per itinerància familiar o per abandons educatius reiterats o periòdics.  
e) Residència en zones socialment, culturalment o econòmicament desfavorides.  
f) Dependència d'institucions de protecció social del menor.  
g) Internament en hospitals o en hospitalització domiciliària de llarga duració per prescripció facultativa.  
h) Inadaptacions al medi escolar i a l'entorn educatiu.  
3. Podran solicitar la inclusió d'un programa de compensació educativa en el seu contracte programa els centres educatius públics o privats concertats que complisquen els requisits establits en l'Orde de 4 de juliol de 2001 (DOGV 4044, 17.07.2001), per tindre més del 20 per cent de l'alumnat amb necessitats de compensació educativa. Per al cas en què el percentatge siga inferior al 20 per cent, el centre podrà incorporar al contracte programa mesures de compensació educativa.   
4. Les actuacions previstes en el programa o mesures de compensació educativa tindran caràcter inclusiu i garantiran la continuïtat del procés educatiu de l'alumnat en cursos posteriors.  
5. Les actuacions es definiran per a aconseguir algun dels següents objectius:   
a) Facilitar la integració social i educativa de tot l'alumnat i contrarestar els processos d'exclusió social i cultural.  
b) Afavorir l'educació intercultural de tot l'alumnat i potenciar els múltiples i diferents valors que aporten les distintes cultures.  
c) Potenciar la participació solidària dels membres de la comunitat educativa i de la societat en conjunt per a fomentar la convivència i previndre situacions de conflicte.  
d) Informar i assessorar les famílies i els tutors legals per a facilitar l'adequada escolarització de les seues filles i dels seus fills.  
e) Garantir l'escolarització de l'alumnat amb necessitats de compensació educativa en condicions d'igualtat d'oportunitats.  
f) Evitar l'abandonament escolar de l'alumnat que es troba en situació de desavantatge socioeducatiu.  
g) Fomentar el desenrotllament de programes d'adquisició de la llengua d'acollida.  
  
2. ÈXIT II: programa de reforç educatiu extraordinari per a la millora de l'èxit escolar en centres públics.  
Els programes de reforç educatiu extraordinari es realitzen fora de l'horari lectiu utilitzant estratègies de motivació, individualització i seqüenciació dels aprenentatges.   
Tenen com a finalitat potenciar l'autoestima en l'alumnat amb dificultats d'aprenentatge per a facilitar-li la integració escolar, oferir una guia i una orientació educativa personalitzada a l'alumnat després del seu horari lectiu per a la millora de les seues estratègies d'aprenentatge i desenrotllar actituds i hàbits d'organització del temps i constància en el treball. Es procurarà també fomentar l'hàbit lector i millorar l'adquisició de coneixements i destreses en les àrees instrumentals.  
La participació de l'alumnat en estos programes serà voluntària i necessitarà, en tot cas, el compromís i l'autorització expressa de la família.  
La direcció del centre seleccionarà l'alumnat participant d'acord amb els criteris proposats per la Comissió de Coordinació Pedagògica i aprovats en el claustre.  
La relació de l'alumnat de cada grup, els criteris i informes realitzats, així com les autoritzacions i el compromís de participació de les famílies, seran custodiats pel centre.   
La programació de l'activitat es realitzarà sota la coordinació de la direcció del centre a partir de les indicacions acordades en la Comissió de Coordinació Pedagògica.  
Els centres podran desenrotllar actuacions dins del pla Èxit II en dos modalitats:  
- Acompanyament escolar, que pot desenrotllar-se en Primària i en Secundària, per a un tractament general de les dificultats d'aprenentatge de l'alumnat que no té suport suficient en l'entorn familiar.   
  
- Reforç educatiu, per a la superació de les dificultats d'aprenentatge de l'alumnat de les matèries instrumentals, que es desenrotllarà en centres públics d'Educació Secundària Obligatòria.   
2.A. Acompanyament escolar.  
1. El programa d'acompanyament escolar tindrà com a finalitat ampliar les possibilitats educatives de l'entorn i la participació de les famílies, facilitar la millora dels aprenentatges i l'èxit escolar de l'alumnat, així com propiciar la seua integració escolar i la cohesió social.  
  
2. Alumnat participant i estructura del programa  
2.1. Podrà participar en este programa l'alumnat de 3r a 6t d'Educació Primària, així com l'alumnat d'Educació Secundària Obligatòria:  
  
- En desavantatge des del punt de vista educatiu.  
- Amb dificultats en l'aprenentatge, sobretot, en les àrees instrumentals.  
- Amb hàbits de treball insuficients.  
- Les famílies del qual no poden prestar-li un suport suficient en l'activitat escolar, però que adquirixen el compromís explícit de colaborar amb el centre i garantir l'assistència al programa.  
2.2. La direcció, d'acord amb els criteris establits pel claustre i amb les característiques del centre, organitzarà un mínim de dos grups amb una quantitat mínima de huit alumnes per grup, del perfil descrit, que seran proposats pel professorat i tindran l'autorització de participació i el compromís de les seues famílies.   
2.3. Els grups treballaran fora de l'horari lectiu, preferentment de manera simultània, dos dies a la setmana durant dos hores diàries; o bé, quatre dies a la setmana durant una hora diària.  
2.4. Durant l'horari assignat al programa, l'alumnat no sols realitzarà activitats de reforç educatiu relacionades amb l'àmbit acadèmic, sinó que convé que participe també en activitats extraescolars, organitzades, si és el cas, en colaboració amb l'ajuntament, les associacions de mares i pares o altres entitats de l'entorn.  
  
3. Podran solicitar la inclusió de l'acompanyament escolar en el seu contracte programa els centres públics que tinguen un nombre suficient d'alumnat amb les característiques descrites en el punt 2.1 d'este apartat, de manera que es puguen organitzar els grups descrits en el punt 2.2.  
2.B. Reforç educatiu de les matèries instrumentals.  
1. Este reforç té com a finalitat ampliar les possibilitats educatives per a augmentar l'èxit escolar de l'alumnat en l'Educació Secundària Obligatòria, a més d'incrementar les taxes de graduació en esta etapa, per mitjà de l'atenció a l'alumnat amb dificultats d'aprenentatge en les matèries instrumentals.  
2. Alumnat participant i estructura del programa.  
2.1. Este programa s'aplicarà a l'alumnat d'Educació Secundària Obligatòria quan:  
- Presente dificultats d'aprenentatge en els cursos anteriors, sobretot en les àrees instrumentals, i hàbits de treball insuficients.  
- Estiga en risc evident de no assolir els objectius i competències clau, a pesar de les mesures ja aplicades.  
- Mostre actitud favorable a la participació en les activitats de reforç proposades i tinga l'acceptació i el compromís per a participar en el programa realitzada de forma expressa per la família.  
2.2. La proposta d'incorporació d'un alumne a este reforç partirà d'un informe del tutor amb la informació aportada per l'equip docent. En esta proposta s'indicaran les necessitats de reforç de l'alumnat, amb indicació dels àmbits i àrees que haurà de reforçar cada alumne.  
  
2.3. Els centres organitzaran grups de reforç educatiu extraordinari associats a un o més nivells de l'etapa. Cada grup comptarà amb un total d'entre 10 i 15 alumnes, que podrà reduir-se a 8 en el cas dels centres catalogats com a centres d'Acció Educativa Singular (CAES).  
2.4. L'activitat dels grups s'organitzarà en dos àmbits: científic i sociolingüístic. Cada un d'estos àmbits atendrà prioritàriament, segons corresponga, el reforç de les àrees instrumentals de Matemàtiques, Castellà: Llengua i Literatura i Valencià: Llengua i Literatura, i es podrà reforçar la resta d'àrees tot prioritzant l'atenció a les llengües estrangeres.  
2.5. Els grups exerciran l'activitat fora de l'horari lectiu, en dos o quatre dies, de dilluns a divendres, i opcionalment els dissabtes. El nombre d'hores per àmbit, en cada grup, serà de dos i mitja setmanals.  
3. Podran solicitar la inclusió del reforç educatiu de les matèries instrumentals en el seu contracte programa els centres públics d'Educació Secundària que tinguen un nombre suficient d'alumnat amb les característiques descrites en el punt 2.1 d'este apartat, de manera que es puguen organitzar els grups descrits en el punt 2.3.  
3. Programa d'acollida al sistema educatiu (PASE).  
1. El programa PASE és una mesura de suport temporal que desenrotlla el centre per a l'acollida i integració de l'alumnat estranger de nova incorporació al sistema educatiu a la Comunitat Valenciana, amb la finalitat de facilitar-li la superació dels problemes inicials, tant les carències lingüístiques com les curriculars, que dificulten la seua ràpida integració escolar. El programa PASE s'aplicarà quan este alumnat no trobe resposta en les altres mesures d'atenció a la diversitat o de compensació educativa que realitze el centre.  
2. Alumnat participant i estructura del programa.  
a) El programa PASE implica una metodologia que integra els aprenentatges lingüístics amb els continguts de les àrees i matèries del currículum, com a mitjà eficaç d'aprendre llengua, desenrotllar el pensament i adquirir coneixements.  
b) Amb caràcter general, el programa PASE tindrà una duració per a l'alumne o alumna que no excedisca d'un curs escolar.  
c) L'alumnat que participe en el programa estarà adscrit al grup de referència que li corresponga. En cap cas tot l'alumnat del programa estarà adscrit al mateix grup.   
d) L'alumnat cursarà els àmbits o àrees específics del programa i completarà el seu horari en el grup de referència. Este alumnat s'incorporarà a la resta d'àrees o matèries de forma progressiva, a mesura que vaja adquirint les competències corresponents a juí del professorat del programa.  
e) El professorat que impartisca el programa actuarà de manera coordinada amb el professorat dels grups de referència del seu alumnat; així mateix, donarà suport a l'adequada integració de l'alumnat en el seu grup de referència i realitzarà el seguiment d'este alumnat en el seu procés d'incorporació a este.  
3. Podran solicitar la inclusió d'un programa d'Acollida al Sistema Educatiu (PASE) els centres públics o privats concertats que hagen incorporat alumnat immigrant després de l'1 de setembre de 2015, en 5t i 6t d'Educació Primària o en Educació Secundària Obligatòria, que desconega els idiomes oficials de la Comunitat Valenciana o que presente greus desfasaments curriculars.   
  
Actuacions de disseny general  
1. Actuacions per a la millora de l'èxit escolar i la prevenció de l'abandonament escolar prematur.  
- Organització d'activitats de reforç curricular: desdoblaments, grups flexibles d'un mateix nivell curricular, presència de dos professors en l'aula, reforços individuals o en xicotet grup.  
- Actuacions educatives d'èxit: grups interactius, tertúlies dialògiques, model dialògic de prevenció i resolució de conflictes, lectura dialògica, biblioteca tutoritzada, comissions mixtes.  
- Atenció a l'alumnat amb altes capacitats i motivació.  
- Canvis metodològics i d'organització del currículum: treball per àmbits.  
- Estratègies metodològiques per al desenrotllament de les competències clau.  
- Actuacions relacionades amb l'àmbit del plurilingüisme.  
- Activitats relacionades amb el foment de la lectura.  
- Activitats relacionades amb el foment i ús adequat de les TIC. Prevenció de riscos associats a estes.  
- Tallers educatius complementaris (taller literari, d'escriptura creativa, teatre, escacs, etc.).  
- Mesures educatives per a disminuir l'abandó primerenc de l'educació i reduir l'absentisme escolar.  
- Actuacions per a la millora de la tutoria: tutories individualitzades, tutoria entre iguals, ampliació de l'horari de tutoria, reorganització de la tutoria, accions relacionades amb el desenrotllament de la competència emocional, l'educació per a la salut, les habilitats socials, el respecte a la diversitat, la igualtat de gènere, la socialització preventiva, el rebuig de la violència...  
- Actuacions per a la millora de la convivència: prevenció de conflictes, model dialògic de resolució de conflictes, aula de convivència, mediació escolar, ajuda entre iguals, models de socialització preventiva, comissions mixtes, grups interactius, tertúlies literàries dialògiques, colaboració família tutor...  
- Activitats de millora de l'orientació professional: pla de desenrotllament personal i professional, visites i simulacions d'empreses, tècniques de foment de l'esperit emprenedor i de busca d'ocupació...  
- Activitats internivells.  
2. Actuacions per al foment de la participació de les famílies.  
- Actuacions dialògiques de colaboració amb les famílies.  
- Actuacions de participació de mediació escolar amb famílies.  
- Actuacions de formació de pares i mares (formació dialògica, formació en mediació escolar, formació en competències per a la vida, altres...).  
3. Actuacions relacionades amb l'entorn.  
- Coordinació entre centres educatius i transició entre etapes.  
- Coordinació amb ajuntaments i altres administracions: equips de treball multiprofessionals per a establir, davant de situacions de risc, mesures preventives i d'atenció personalitzada a l'alumnat; participació en formació i accions per a la millora de la convivència en els centres i per a promoure el desenrotllament integral de l'alumnat tot millorant la seua vinculació amb l'entorn.  
- Coordinació entre el centre i institucions i/o associacions de l'entorn (AMPA, associacions de veïns, entitats de moviment associatiu, etc.): activitats culturals, científiques i esportives, accions d'aprenentatge servici i altres que contribuïsquen a la formació integral de l'alumnat i milloren la seua vinculació amb el centre i l'entorn.   
4. Actuacions relacionades amb el professorat.  
- Activitats formatives. (PAF): cursos, jornades, grups de treball, formació dialògica del professorat, formació en mediació, formació en competències, etc.  
- Creació de material didàctic.  
- Actuacions de millora de la coordinació docent.  
- Actuacions de coordinació per al desenrotllament de les competències clau.  
  
Actuacions de disseny propi del centre  
1. Adreçades a l'alumnat.  
2. Adreçades a les famílies.  
3. Relacionades amb l'entorn.  
4. Relacionades amb la formació i la coordinació del professorat.


Còpia Permalink ELI